Mikroautobusu satiksme Rīgā

Mikroautobusu satiksme Rīgā bija viens no Rīgas sabiedriskā transporta veidiem, kas nodrošināja pasažieru pārvadāšanu pilsētā un tās tuvākajā apkārtnē. No 2013. līdz 2022. gadam visus maršrutus apkalpoja "Rīgas satiksmes" apakšuzņēmējs SIA "Rīgas mikroautobusu satiksme" (RMS).

Vēsture 
Maršruta taksometru satiksme Rīgā tika atklāta 1975. gada augustā. Tolaik to nodrošināja 24 RAF-977 mikroautobusi, kas kursēja pa trijiem maršrutiem. Jau 1976. gadā maršrutu skaits pieauga līdz 10, bet transportlīdzekļu skaits līdz 31.

1986. gadā transportlīdzekļu skaits sasniedza 102 vienības, maršrutu skaits pieauga līdz 12, kuros pasažierus pārvadāja ar RAF-2203 modeļa mikroautobusiem. Vidēji dienā ar mikroautobusiem tika pārvādāti ap 19 tūkstošiem pasažieru. Visnoslogotākās līnijas veda uz Imantu, Juglu, Ķengaragu, Bolderāju un Vecmīlgrāvi.

Tajā pašā gadā Rīgas centrālās dzelzceļa stacijas rekonstrukcijas ietvaros tās apkārtnē tika uzbūvēts jaunais galapunkts – Maršruta taksometru stacija (MTS). Tur tika izveidotas mikroautobusu pieturvietu nojumes, jaunās dispečeru telpas un uz to laiku modernais vizuālais noformējums.

1992. gadā pirmās privātās kompānijas sāka pārvādāt pasažierus ar mikroautobusiem Rīgas teritorijā. 2002. gada martā pasažierus pārvādāja 27 privātās kompānijas pa 43 maršrutiem. 

2003. gadā noslēdzās Rīgas domes organizētais konkurss, kura rezultātā 41 mikroautobusu maršruts tika sadalīts starp 8 pārvādātājiem, viens brauciens maksāja 25 santīmus. Konkursā uzvarēja uzņēmumi SIA DMK (apkalpoja maršrutus uz Vecmīlgrāvi), SIA "Centība N" (Ziepniekkalns), SIA "Blands" (Purvciems), AS "Rīgas taksometru parks" (Bolderāja un Zolitūde), SIA "Kort" (Jugla un Iļģuciems), SIA "Taksi.lv" (Ķengarags), SIA "VAS-SV" (Imanta) un Maršrutu taksometru apvienība (firmu "Levada", "Vilzot" un LAP apvienība, apkalpoja Pļavniekus).

Legāli tie apkalpoja maršrutus līdz 2013. gadam, kad mikroautobusu maršrutu apkalpošanas pārņemšanu sāka "Rīgas mikroautobusu satiksme" (RMS). No 2014. gada 4. aprīļa RMS apkalpoja arī visus nakts autobusu maršrutus, kurus pirms tam apkalpoja ar "Rīgas satiksmes" Ikarus E91 modeļa autobusiem. Līdz 2015. gadam privātie uzņēmumi pārvādāja pasažierus nelegāli, radot zaudējumus RMS.

2018. gadā vairākos RMS maršrutos ieviesa Rīgas domes piešķirtās atlaides, kā arī nodeva apkalpošanā vairākus Rīgas Satiksmes apkalpotos maršrutus ar zemu pasažieru plūsmu, kas sekmēja RMS peļņas palielināšanu. No 2018. līdz 2020. gadam Rīgas satiksmei nodoti RMS Volkswagen Crafter mikroautobusi, kuri bija piemēroti arī cilvēkiem ar īpašām vajadzībām, apkalpoja visus 57. un 59. autobusu maršruta reisus, kā arī atsevišķus 28. un 34. autobusu maršruta reisus. 

2020. gadā sākumā, pirms COVID-19 pandēmijas, Rīgā bija 8 minibusu maršruti, kuros darbojās Rīgas domes piešķirtās atlaides un atvieglojumi un 10 ekspresbusu maršruti, kuros bija jāpērk biļetes par pilnu cenu (1.15€ iepriekšpārdošānā vai 2.00€ pie transportlīdzekļa vadītāja). RMS mašīnas apkalpoja arī 4 "Rīgas satiksmes" maršrutus un 8 nakts autobusu maršrutus, līdz ar to mikroautobusi kopumā kursēja pa 30 maršrutiem. 

2020. gada 3. martā tika nojaukta Maršruta taksometru stacija, lai tās vietā varētu uzcelt septiņstāvu biroju ēku. 322., 333., 344. un 346. ekspresbusu maršrutus pagarināja līdz Abrenes ielai, par vairāku starppilsētu mikroautobusu maršrutu galapunktu MTS vietā kļuva Rīgas autoosta vai tās apkārtne.

Sākoties COVID-19 pandēmijai Latvijā, pasažieru plūsma mikroautobusos krietni saruka, tājos atcēla visas piešķirtās atlaides, reisu skaits ievērojami samazinājies. No 2020. gada marta tika slēgta nakts autobusu satiksme Rīgā, visus 28., 34., 57., un 59. maršruta reisus sāka apkalpot "Rīgas satiksmes" autobusi. No 2020. gada aprīļa līdz jūnijam RMS pilnīgi pārtrauca mikroautobusu satiksmi, uzņēmumā iestājās dīkstāve. 

Pandēmijas laikā RMS nonāca finansiālās grūtībās, dēļ kurām sākot ar 2022. gada augustu uzņēmums nespēja izpildīt visus sarakstā norādītus reisus. 2022. gada 9. septembrī Rīgas pilsētas tiesa pasludināja SIA "Rīgas mikroautobusu satiksme" par maksātnespējīgu, vienlaikus pārtraucot pakalpojumu sniegšanu un slēdzot mikroautobusu satiksmi Rīgā. Slēgšanas brīdī Rīgā bija aktīvi 11 minibusu maršruti.

Mikroautobusu maršruti līdz 2022. gada 9. septembrim

Bijušie maršruti

Piezīmes

Skatīt arī 
 Trolejbusu satiksme Rīgā
 Tramvaju satiksme Rīgā
 Sabiedriskais transports Rīgā
 Rīgas Satiksme
 Rīgas metropolitēns
 Autobusu satiksme Rīgā

Atsauces

Ārējās saites 
 Rīgas satiksme 
 2001. gada maršrutu saraksts

Mikroautobusu satiksme Rīgā